
Vismazāk negadījumus bez OCTA izraisa vadītāji vecumā no 50 – 59 gadiem 

Latvijas Transportlīdzekļu apdrošinātāju biroja (turpmāk – LTAB) statistika par pēdējo 12 mēnešu laikā (01.07.2025. – 30.06.2026.) notikušajiem ceļu satiksmes negadījumiem (turpmāk - CSNg), kas izraisīti ar neapdrošinātu auto liecina, ka visbiežāk CSNg izraisa vadītāji vecuma grupā no 18 līdz 29 gadiem, savukārt visretāk – vecumā no 50 līdz 59 gadiem.

Ceļu satiksmes negadījumu skaits, ko izraisa transportlīdzekļi bez derīgas OCTA, turpina samazināties. Pēdējo 12 mēnešu laikā tie veidoja tikai 0,54% no visiem pieteiktajiem CSNg, bet 2022. gadā šis rādītājs bija 1,16%. 

Apkopotajā statistikā par neapdrošināto transportlīdzekļu izraisītajiem CSNg redzams, ka 27,22 % izraisījuši 18 - 29 gadus veci autovadītāji. Vismazāk CSNg ar neapdrošinātu spēkratu izraisījuši autovadītāji vecuma grupā no 50 līdz 59 gadiem – 9,44%. Jāatzīmē, ka 2,22  % šādus CSNg izraisījušas personas, kas vēl nav sasniegušas 18 gadu vecumu.

LTAB valdes priekšsēdētājs Jānis Abāšins uzsver, ka neatkarīgi no transportlīdzekļa vadītāja vai īpašnieka vecuma, jāatceras, ja negadījums izraisīts ar neapdrošinātu transportlīdzekli, nodarītie zaudējumi CSNg cietušajiem var būt mērāmi pat desmitos vai simtos tūkstošu eiro apmērā, un tos regresa kārtībā nāksies segt no savas kabatas: “Ja CSNg ir izraisīts ar neapdrošinātu spēkratu, cietušajiem radītie zaudējumi tiks segti no Garantijas fonda, taču vēlāk zaudējumu summa regresa kārtībā tiks piedzīta no CSNg izraisītāja – neapdrošinātā transportlīdzekļa īpašnieka vai vadītāja.”

LTAB apkopotie dati tāpat liecina, ka nereti CSNg ar neapdrošinātu transportlīdzekli izraisa tieši tie autovadītāji, kuri apzināti un regulāri pārkāpj likumu, braucot ne vien bez OCTA, bet arī bez derīgas tehniskās apskates un arī apreibinošu vielu iespaidā. “Lai arī neapdrošināto transportlīdzekļu skaits Latvijā salīdzinoši nav liels, uztrauc, ka to vidū ir „recidīvisti”. CSNg, kurus izraisa vadītāji neatļautu vielu reibumā, visbiežāk ir ļoti smagi un nereti beidzas ar traģiskām sekām. Tāpat reibumā esoši autovadītāji bieži cenšas bēgt no notikuma vietas, nodarot papildus zaudējumus sev un citiem,” akcentē LTAB valdes priekšsēdētājs.

1997. gadā Latvijā tika ieviesta OCTA sistēma. Tiesības veikt OCTA apdrošināšanu Latvijā ir AAS “Balta”, AAS “Baltijas Apdrošināšanas Nams”, AAS “BTA Baltic Insurance Company”, “Compensa Vienna Insurance Group” ADB Latvijas filiāle, “ERGO Insurance” SE Latvijas filiāle, ADB “Gjensidige” Latvijas filiāle, “If P&C Insurance” AS Latvijas filiāle, “Swedbank P&C Insurance” AS Latvijas filiāle un «Balcia Insurance» SE.

